

2

# **POLISI GWRTH-DWYLL, GWRTH-LYGREDIGAETH, A GWRTH-LWGRWOBRWYO**

Diwygiwyd Ddiwethaf: Mawrth 2024

Dyddiad yr Adolygiad Nesaf: Mawrth 2027

## **1 CYFLWYNIAD**

**1.1** Mae Cyngor Bwrdeistref Sirol Blaenau Gwent o blaid ymlynu’n llwyr wrth ei fframwaith gwrth-dwyll a pholisïau cysylltiedig. Yn y mwyafrif o achosion byddai hyn yn ymagwedd dim goddefgarwch at bob math o dwyll, llygredigaeth a lladrad, sy'n deillio o fewn y Cyngor ac yn allanol. Mae'r Cyngor yn dymuno cynnal enw da am ddiogelu pwrs y wlad. Mae systemau atebolrwydd cyhoeddus cadarn yn hanfodol i reolaeth effeithiol ac i gynnal hyder y cyhoedd. Rydym yn ymrwymedig i ddiogelu'r arian cyhoeddus a ymddiriedir i ni. Mae lleihau i’r eithaf golledion oherwydd twyll, llygredigaeth a llwgrwobrwyo’n hanfodol i sicrhau bod cymaint â phosibl o’r adnoddau sydd ar gael yn cael eu defnyddio i ddarparu gwasanaethau i ddinasyddion Blaenau Gwent. Mae'r egwyddorion a'r gweithdrefnau cyffredinol ar gyfer llywodraethu corfforaethol yn cofleidio’r rhagdybiaeth bod yn rhaid atal twyll, llygredigaeth a llwgrwobrwyo, a bod yn rhaid ymdrin yn ddifrifol ag unrhyw ddigwyddiad. Mae'r polisi hwn yn nodi pam a sut y bydd hyn yn cael ei wneud.

**1.2** Disgwyliadau'r Cyngor ar gyfer priodoldeb ac atebolrwydd yw y bydd yr Aelodau a'r swyddogion ar bob lefel yn arwain drwy esiampl o ran sicrhau yr ymlynir wrth egwyddorion llywodraethu da a phriodoldeb, gan gynnwys ymlynu’n ofalus wrth weithdrefnau, rheolau, gofynion cyfreithiol, ac arferion agored a phriodol.

**1.3** Mae'r Cyngor hefyd yn disgwyl y bydd unigolion a sefydliadau y mae'n dod i gysylltiad â hwy (e.e. partneriaid, cyflenwyr, contractwyr, darparwyr gwasanaethau a defnyddwyr gwasanaethau) yn ymddwyn tuag at y Cyngor ag uniondeb a heb feddwl na gweithredoedd sy'n ymwneud â thwyll, llygredigaeth neu lwgrwobrwyo.

**1.4** At ddibenion y polisi hwn, defnyddir y diffiniadau canlynol:

* Twyll – "camystumio datganiadau ariannol neu gofnodion eraill yn fwriadol gan bersonau o fewn neu’r tu allan i'r Cyngor a wneir er mwyn cuddio camddefnydd o asedau neu fel arall er mwyn elwa".
* Llygredigaeth – "cynnig, rhoi, ceisio neu dderbyn cymhelliad neu wobr a allai ddylanwadu ar weithred unrhyw berson".
* Llwgrwobrwyo – "cymhelliad neu wobr a gynigir, a addewir neu a ddarperir i ennill mantais bersonol, fasnachol, reoleiddiol neu gytundebol".

* 1. Wrth weinyddu ei gyfrifoldebau, mae’r Cyngor yn amcanu at atal twyll, llygredigaeth a llwgrwobrwyo, pa un a geisir cyflawni hynny yn erbyn y Cyngor o'r tu allan ynteu'r tu mewn. Mae'r Cyngor felly’n ymrwymedig i ymlynu wrth egwyddorion Strategaeth Wrth-Dwyll Cipfa

* 1. Mae Deddf Llwgrwobrwyo 2010 yn cynnwys pedwar trosedd allweddol (fel y maent wedi’u geirio):
* Llwgrwobrwyo person arall - gan ei gwneud yn drosedd cynnig, addo neu roi llwgrwobr.
* Derbyn llwgrwobr - gan ei gwneud yn drosedd gofyn am lwgrwobr, cytuno i dderbyn llwgrwobr, neu dderbyn llwgrwobr.
* Llwgrwobrwyo swyddog tramor – gyda'r bwriad o gael neu gadw busnes neu fantais wrth gynnal busnes
* Methu ag atal llwgrwobrwyo - trosedd corfforaethol sy’n ymwneud â methu ag atal llwgrwobrwyo sydd wedi’i fwriadu i gael neu gadw busnes, neu fantais wrth gynnal busnes, i'r sefydliad yw hyn.

* 1. O dan y Ddeddf Llwgrwobrwyo, gall unigolion a geir yn euog o drosedd gael eu carcharu am hyd at 10 mlynedd. Hefyd, gall y Cyngor gael dirwyon os ceir ei fod yn euog o fethu ag atal llwgrwobrwyo.

* 1. Mae Polisi Gwrth-dwyll, Gwrth-lygredigaeth a Gwrth-Lwgrwobrwyo’r Cyngor yn seiliedig ar gyfres o weithdrefnau cynhwysfawr a rhyngberthynol sydd wedi’u bwriadu i rwystro unrhyw ymgais i gyflawni gweithred dwyllodrus neu lygredig ac mae’n cwmpasu’r canlynol:

* Fframwaith a Diwylliant Corfforaethol
* Atal
* Canfod ac Ymchwilio
* Adrodd
* Hyfforddiant

**1.9** Mae'r Cyngor hefyd yn ymwybodol o'r lefel uchel o graffu allanol ar ei faterion gan amrywiaeth o gyrff a phobl gan gynnwys:

* Archwilio Cymru
* Y Cyhoedd / Trethdalwyr y Cyngor – Edrych ar y Cyfrifon yn Flynyddol
* Y Cyhoedd / Defnyddwyr Gwasanaethau – trwy amryw weithdrefnau Cwynion
* Llywodraeth Cymru / Llywodraeth y DU
* Ombwdsmon Gwasanaethau Cyhoeddus Cymru
* Cyllid a Thollau Ei Fawrhydi
* Yr Adran Gwaith a Phensiynau
* Rheoleiddwyr allanol eraill

**1.10** Fel rhan o ddyletswyddau statudol Archwilio Cymru, mae'n ofynnol iddynt geisio sicrwydd bod gan y Cyngor drefniadau digonol i atal a chanfod twyll, llygredigaeth a llwgrwobrwyo.

## **2. FFRAMWAITH CORFFORAETHOL A DIWYLLIANT**

**2.1** Mae'r Cyngor yn benderfynol bod diwylliant a thôn y sefydliad yn un o onestrwydd a gwrthwynebiad i dwyll, llygredigaeth a llwgrwobrwyo. Ceir fframwaith o bolisïau a gweithdrefnau rhyngberthynol sy'n darparu fframwaith corfforaethol i wrthsefyll gweithgarwch twyllodrus. Lluniwyd y rhain yn unol â gofynion deddfwriaethol priodol ac maent yn cynnwys:

* Codau Ymddygiad ar gyfer Swyddogion ac Aelodau,
* Trefniadau dirprwyo effeithiol
* Penodi Swyddogion Statudol
* Rheolau’r Weithdrefn Gontractau a Rheolau’r Weithdrefn Ariannol
* Gweithdrefnau a chofnodion cyfrifyddu cadarn a chywir
* Systemau rheolaeth fewnol cadarn a'r Datganiad Llywodraethu Blynyddol
* Archwilio Mewnol effeithiol
* Gweithdrefnau recriwtio a dethol effeithiol
* Y Weithdrefn Ddisgyblu
* Polisi Chwythu'r Chwiban
* Y Polisi Atal Gwyngalchu Arian
* Y Polisi Diogelwch Gwybodaeth
* Hyfforddiant
* Fframwaith Rheoli Risg
* Fframwaith Rheoli Perfformiad

* 1. Mae'r Cyngor yn credu bod cynnal diwylliant o onestrwydd a bod yn agored yn elfen allweddol o fynd i'r afael â thwyll. Mae'r Codau Ymddygiad ar gyfer Swyddogion ac Aelodau yn seiliedig ar Egwyddorion Nolan ar gyfer Safonau mewn Bywyd Cyhoeddus (Anhunanoldeb, Uniondeb, Gwrthrychedd, Atebolrwydd, Bod yn Agored, Gonestrwydd ac Arweinyddiaeth). Byddir yn ystyried bod methu â dilyn y Codau hyn yn niweidiol i gyrraedd nodau corfforaethol a bydd hynny’n arwain at gymryd y camau priodol yn erbyn y rhai dan sylw.

* 1. Mae'n ofynnol i Aelodau weithredu o fewn y canlynol:
* Gorchymyn Ymddygiad Aelodau (Cod Ymddygiad Enghreifftiol) (Cymru) 2008
* Adrannau 94-96 o Ddeddf Llywodraeth Leol 1972
* Cyfansoddiad Cyngor Bwrdeistref Sirol Blaenau Gwent
* Deddf Llywodraeth Leol 2000 (sy'n ei gwneud yn ofynnol i Aelodau roi ymgymeriad ysgrifenedig i gydymffurfio â'r Cod Ymddygiad, a chwblhau cofnodion mewn Cofrestr ffurfiol lle y bo’n ofynnol o dan y darpariaethau ar gyfer Cofrestru Rhoddion a Lletygarwch).

* 1. Caiff y materion hyn a chanllawiau eraill eu dwyn i sylw'r Aelodau yn ystod y cwrs sefydlu ar gyfer aelodau newydd. Maent yn cynnwys rheolau ar ddatgelu meysydd posibl lle ceir gwrthdaro rhwng dyletswyddau a chyfrifoldebau Aelodau tuag at y Cyngor ac unrhyw feysydd eraill yn eu bywydau personol neu broffesiynol a chofrestru’r rhain gyda'r Pennaeth Cydymffurfio Cyfreithiol a Chorfforaethol.

* 1. Ceir darpariaethau yn y Pwyllgorau Trosolwg a Chraffu a phrosesau'r Pwyllgor Safonau i Aelodau gyfeirio pryderon penodol ynghylch priodoldeb i'w hystyried. Caiff trefniadau cyfatebol ar gyfer staff eu nodi yn y Polisi Chwythu'r Chwiban a'r Cod Ymddygiad ar gyfer Swyddogion.

* 1. Er mwyn galluogi staff yn unrhyw Adran i fynegi eu pryderon mewn modd cyfrinachol, mae Polisi Chwythu'r Chwiban yn darparu llwybr ychwanegol ar wahân i'r Rheolwr Llinell neu'r Pennaeth Adain, sydd ar gael i'r holl staff ar draws y Cyngor, a’r cyswllt hwnnw yw'r Rheolwr Archwilio a Risg (Ffôn: 01495 364827) a fydd, os oes angen, yn trefnu ymchwiliad i'r mater.

* 1. Anogir aelodau'r cyhoedd hefyd i wneud unrhyw pryderon yn hysbys i'r Rheolwr Archwilio a Risg neu, os yw'n briodol, trwy Weithdrefn Gwynion y Cyngor. Mae rhif ffôn penodol ar gael i wneud pryderon yn hysbys i’r Gwasanaeth Archwilio Mewnol ar 01495 364827. (Bydd y Rheolwr Archwilio a Risg yn trefnu ymchwiliad i'r honiad a, lle y bo'n briodol, yn cyflwyno adroddiad i'r Prif Swyddog dan sylw).

## **3. ATAL**

### **3.1 Cyflogeion**

**3.1.1** Mae'r Cyngor yn cydnabod mai mesur ataliol allweddol yn y frwydr yn erbyn twyll, llygredigaeth a llwgrwobrwyo yw cymryd camau effeithiol yn y cam recriwtio i gadarnhau, hyd y gellir, hanes blaenorol darpar gyflogeion o ran priodoldeb ac uniondeb. Yn hyn o beth, dylid trin cyflogeion dros dro a chyflogeion ar gontract yn yr un modd â chyflogeion parhaol. Bydd geirdaon ffurfiol yn cael eu ceisio, a lle bo’n briodol, bydd gwiriadau gan y Gwasanaeth Datgelu a Gwahardd yn cael eu gwneud.

**3.1.2** Mae'n ofynnol i Swyddogion, fel rhan o'u contractau, gydymffurfio â’r Cod Ymddygiad ar gyfer Swyddogion. Atgoffir cyflogeion hefyd fod yn rhaid iddynt gydymffurfio ag Adran 117 o Ddeddf Llywodraeth Leol 1972, ynghylch datgelu buddiant ariannol mewn contractau sy'n ymwneud â'r Cyngor Bwrdeistref Sirol neu beidio â derbyn unrhyw ffioedd neu wobrwyon o gwbl heblaw am eu cydnabyddiaeth ariannol briodol. Dylai pob un o Adrannau’r Cyngor gadw Cofrestr o Wrthdaro Buddiannau Posibl ar gyfer cofnodi'r buddiannau hyn neu unrhyw fuddiannau eraill y gall sylwedydd rhesymol eu dehongli fel gwrthdaro buddiannau posibl.

**3.1.3** Bydd cyflogeion y ceir eu bod wedi cyflawni unrhyw weithgaredd twyllodrus yn erbyn y Cyngor, gan gynnwys hawlio Budd-dal Tai / Budd-dal Treth Gyngor neu Ddisgownt Person Sengl y Dreth Gyngor nad oes ganddynt hawl iddo, yn cael eu cyfeirio at y tîm Datblygu Sefydliadol ar gyfer camau gweithredu priodol yn unol â pholisïau a gweithdrefnau cymeradwy.

### **3.2** **Systemau Rheolaeth Fewnol**

**3.2.1** Mae gan y Cyngor Bwrdeistref Sirol Reolau Gweithdrefn Gontractau a Rheolau Gweithdrefn Ariannol sy'n ei gwneud yn ofynnol i gyflogeion sy'n ymdrin â materion y Cyngor weithredu yn unol ag arfer gorau.

**3.2.2** Mae gan y Prif Swyddog Adnoddau gyfrifoldeb statudol o dan Adran 151 o Ddeddf Llywodraeth Leol 1972 i sicrhau trefniadau ar gyfer gweinyddu materion ariannol y Cyngor yn briodol. Mae gan y Cyngor Godau Ymarfer Ariannol a Chyfarwyddiadau Cyfrifyddu sy'n tanategu Rheolau'r Weithdrefn Ariannol, ac sy’n amlinellu’r system, y gweithdrefnau a chyfrifoldebau cyflogeion mewn perthynas â gweithgarwch ariannol y Cyngor.

**3.2.3** Mae'r Prif Swyddog Adnoddau hefyd yn cynnal rôl "Pennaeth Proffesiwn" o fewn y Cyngor trwy waith y Gwasanaeth Adnoddau sy'n gweithredu rheolaeth ansawdd ar weinyddiaeth ariannol.

### **3.3** Cyfuno ag Eraill i Atal Twyll a Brwydro yn ei erbyn

**3.3.1** Mae trefniadau ar waith i annog y Cyngor ac asiantaethau eraill i gyfnewid gwybodaeth ar y gweithgareddau twyll a llygredigaeth cenedlaethol a lleol mewn perthynas ag Awdurdodau Lleol.

**3.3.2** Gyda'r cynnydd cyflym dros y blynyddoedd diwethaf mewn twyll a gyflawnwyd yn erbyn amrywiaeth o Awdurdodau Lleol ac asiantaethau budd-daliadau, mae'r angen i gynnal cyswllt rhwng sefydliadau wedi dod yn hollbwysig. Dyma rai o'r sefydliadau y mae'r Cyngor yn cynnal cyswllt â hwy: -

* Yr Heddlu
* Grwpiau Prif Archwilwyr Mewnol
* Grwpiau Ymchwiliadau Budd-daliadau Cymru
* Y Rhwydwaith Atal Twyll Cenedlaethol
* Rheoleiddwyr allanol neu'n benodol Archwilio Cymru
* Timau Ymchwilio Cyllid a Thollau Ei Fawrhydi
* Yr Adran Gwaith a Phensiynau

### **4. CANFOD AC YMCHWILIO**

**4.1** Er gwaethaf ymdrechion gorau Rheolwyr ac Archwilwyr, mae llawer o achosion o dwyll yn cael eu darganfod trwy "achlust" ac mae gan y Cyngor drefniadau i’w gwneud yn bosibl ymdrin â gwybodaeth o'r fath. Eglurwyd y rhain yn gynharach yn y ddogfen hon.

**4.2** Mae'r Cod Ymddygiad yn ei gwneud yn ofynnol i gyflogeion y Cyngor wneud pob achos lle amheuir afreoleidd-dra yn hysbys i'w Prif Swyddog neu, os nad yw'n briodol, i'r Prif Swyddog Adnoddau sydd wedi dirprwyo'r cyfrifoldeb hwn i'r Rheolwr Archwilio a Risg. Mae hysbysu ynghylch gweithgaredd amheus yn rhwymedigaeth gyfreithiol o dan y Rheoliadau Atal Gwyngalchu Arian. Mae hysbysu’n brydlon yn hanfodol i'r Polisi Gwrth-dwyll, Gwrth-lygredigaeth a Gwrth-lwgrwobrwyo ac yn sicrhau:

* Bod gwybodaeth ynghylch twyll, llygredigaeth a llwgrwobrwyo’n cael ei thrin mewn modd cyson
* Ymchwiliad priodol gan dîm archwilio annibynnol a phrofiadol
* Bod ymateb i dwyll a chynllun ymchwilio’n cael eu rhoi ar waith yn briodol
* Bod buddiannau'r Cyngor yn cael eu diogelu yn y ffordd orau bosibl
* Bod colledion parhaus posibl yn cael eu lleihau i’r eithaf
* Rheolaeth dda ar gysylltiadau cyhoeddus y Cyngor.

* 1. Gan ddibynnu ar natur a maint disgwyliedig yr honiadau, bydd yr Adran Archwilio Mewnol fel arfer yn gweithio'n agos gyda Rheolwyr ac asiantaethau eraill, megis yr Heddlu, i sicrhau yr ymchwilir yn briodol i bob honiad a thystiolaeth ac yr adroddir arnynt yn briodol a, lle y bo'n briodol, bod cymaint â phosibl o arian yn cael ei adennill i’r Cyngor. Bydd ymchwiliadau’n cael eu cynnal o fewn paramedrau deddfwriaeth berthnasol, megis y Ddeddf Rheoleiddio Pwerau Ymchwilio.

* 1. Bydd Gweithdrefn Ddisgyblu'r Cyngor yn cael ei defnyddio lle mae canlyniad yr ymchwiliad Archwilio Mewnol yn dynodi ymddygiad amhriodol.

* 1. Lle darganfyddir amhriodoldeb ariannol tybiedig, gall y Prif Swyddog Adnoddau a'r Pennaeth Cydymffurfio Cyfreithiol a Chorfforaethol gyfeirio'r mater at yr Heddlu. Bydd pob achos o lwgrwobrwyo’n cael ei gyfeirio at yr Heddlu. Bydd amheuon o wyngalchu arian yn cael eu cyfeirio at yr Asiantaeth Troseddau Cyfundrefnol Difrifol gan Swyddog Adrodd am Wyngalchu Arian y Cyngor, sef y Prif Swyddog Adnoddau. Gwasanaeth Erlyn y Goron sy’n penderfynu a fyddir yn mynd ar drywydd erlyniad. Ni fydd cyfeirio at yr Heddlu’n gwahardd gweithredu o dan y Weithdrefn Ddisgyblu.

* 1. Mae gan yr Archwilydd Allanol, Archwilio Cymru, bwerau’n annibynnol hefyd i ymchwilio i dwyll, llygredigaeth a llwgrwobrwyo, a gall y Pennaeth Cydymffurfio Cyfreithiol a Chorfforaethol ddefnyddio’i wasanaethau at y diben hwn hefyd.

## **5. HYFFORDDIANT**

**5.1** Mae'r Cyngor yn cydnabod y bydd llwyddiant parhaus ei Bolisi Gwrth-dwyll, Gwrth-lygredigaeth a Gwrth-lwgrwobrwyo’n dibynnu i raddau helaeth ar ymatebolrwydd cyflogeion ar draws y sefydliad.

**5.2** Er mwyn hwyluso hyn, mae'r Cyngor yn gweithredu proses sefydlu a hyfforddiant ar ôl dod i mewn i’r sefydliad, yn enwedig ar gyfer cyflogeion sy'n ymwneud â systemau rheolaeth fewnol, er mwyn sicrhau bod eu dyletswyddau a'u cyfrifoldebau yn hyn o beth yn cael eu hamlygu a'u hatgyfnerthu'n rheolaidd. Mae'r posibilrwydd o gamau disgyblu yn erbyn cyflogeion sy'n anwybyddu hyfforddiant ac arweiniad o'r fath yn glir.

**5.3** Mae gwaith i ymchwilio i dwyll, llygredigaeth a llwgrwobrwyo wedi’i ganoli ar yr Adain Archwilio Mewnol o fewn y Gwasanaeth Adnoddau. Felly, mae'n bwysig bod cyflogeion sy'n ymwneud â'r gwaith hwn hefyd yn cael eu hyfforddi'n briodol ac yn rheolaidd.

**5.4** Lle y bo angen, mae'r Cyngor hefyd yn gallu prynu gwasanaeth arbenigwyr allanol eraill i ategu, cefnogi neu wella'r adnodd mewnol yn ôl yr angen.

### **6.** **EFFAITH AR GYDRADDOLDEB**

**6.1** Mae twyll, llygredigaeth a llwgrwobrwyo’n dramgwyddau troseddol a chan hynny mae gan y Cyngor ddyletswydd statudol i ddiogelu refeniw cyhoeddus. Y rhai y bwriedir iddynt gael budd o’r polisi hwn yw cyflogeion, trethdalwyr a'r cyhoedd yn gyffredinol.

**6.2** Bydd swyddogion bob amser yn gweithredu mewn perthynas â deddfwriaeth berthnasol a heb ragfarn wrth weithredu gweithdrefnau a pholisïau'r Cyngor.

**6.3** Nid yw credoau personol, hil, rhywedd na llesgedd unrhyw un sy'n destun ymchwiliad neu sy'n ymwneud ag ymchwiliad yn rhywbeth i’w ystyried wrth gynnal ymchwiliad.

**6.4** Bydd ymchwiliadau’n cael eu cynnal gan barchu deddfwriaeth berthnasol a chan roi ystyriaeth lawn i'r holl hawliau dynol fel y’u nodir yn Neddf yr Heddlu a Thystiolaeth Droseddol 1984, Deddf Gweithdrefn ac Ymchwiliadau Troseddol 1996, Deddf Hawliau Dynol 2000, ac unrhyw ddeddfwriaeth berthnasol ddilynol.

**6.5** Lle ceir unrhyw anghysonderau rhwng y polisi hwn a deddfwriaeth, yna’r ddeddfwriaeth fydd drechaf.

## **7. HYSBYSU**

**7.1** Rhaid i bob aelod o staff hysbysu ar unwaith am unrhyw achosion tybiedig neu wirioneddol o dwyll, llwgrwobrwyo neu lygredigaeth. Mae hyn yn cynnwys cynigion i dalu llwgrwobrwyon, ceisiadau am lwgrwobrwyon a gorchmynion i wneud taliadau hwyluso. Gallai methu â hysbysu arwain at gamau disgyblu.

**7.2** Dylid cyflwyno hysbysiadau i reolwr priodol neu i’r Adain Archwilio Mewnol.

**7.3** Mae'r Cyngor hefyd yn ei gwneud yn ofynnol bod pawb sy'n derbyn arian y Cyngor neu sy'n cynrychioli'r Awdurdod, gan gynnwys ei gyflenwyr, derbynwyr grantiau, partneriaid, contractwyr ac asiantau, yn hysbysu am unrhyw achosion tybiedig neu wirioneddol o dwyll, llwgrwobrwyo neu lygredigaeth sy'n ymwneud ag asedau neu staff y Cyngor. Dylid cyflwyno hysbysiadau i'r Gwasanaeth Archwilio Mewnol trwy ffonio 01495 364827. Hefyd, mae gan yr Awdurdod Bolisi Chwythu'r Chwiban y gellir ei ddefnyddio i godi pryderon mawr sydd y tu hwnt i gwmpas gweithdrefnau eraill.

**7.4** Ni fydd y Cyngor yn cosbi unrhyw un am godi pryder â phob ewyllys da, hyd yn oed os canfyddir ei fod yn ddi-sail. Os yw unrhyw aelod o staff yn aflonyddu ar rywun neu'n fictimeiddio rhywun am godi pryder â phob ewyllys da, byddant hwy eu hunain yn destun camau disgyblu.

**7.5** Bydd y Cyngor yn cynnal system ar gyfer cofnodi: pob hysbysiad am achos tybiedig neu wirioneddol o dwyll, llwgrwobrwyo a llygredigaeth; y camau gweithredu a gymerwyd; a chanlyniad unrhyw ymchwiliad. Bydd yn defnyddio'r wybodaeth hon i oleuo ei adolygiad o'r risgiau ac effeithiolrwydd ei reolaethau.

